《送盖少卿晞之赵太平州》
宋代·卫泾

三釜果何乐，万钟岂云轻。
当知昔贤士，乃亲乃为荣。
忆昨使东淮，循陔兰芳馨。
维先司徒公，大篇宠其行。
喜我谐禄养，劝之力身名。
俛仰四十载，岁月何峥嵘。
髯卿世济美，中外稔践更。
勇退甫宴娱，起家俄诏徵。
秩真二千石，选授参陪京。
时哉春阳中，光风助严程。
歌廉盛襦袴，迎伋森旆旌。
矧伊太夫人，九十颜如婴。
朱轓从板舆，此乐谁能并。
缅怀平生好，相友真弟兄。
我今抱永慕，抚旧只怆情。
涂山古名邦，官府号太平。
故秋适淫潦，所至多疲氓。
政须事安集，未可施敲榜。
长江戍水犀，形势足干城。
时虽急规恢，不用邀功能。
君年壮於我，宏图在南溟。
报国岂忧晚，事亲宜竭诚。
道院日余暇，北堂庆方增。
戏彩供笑粲，捧觞寿期龄。
孝立忠亦遂，俗美政易成。
奏最亟归来，勿云厌承明。

作者简介：（?—1226）嘉兴华亭人，徙居平江昆山，字清叔，号后乐居士、西园居士。卫季敏子。孝宗淳熙十一年进士第一。与朱熹友善。宁宗开禧初，累迁御史中丞。三年，参与谋诛韩侂胄，除签书枢密院事兼参知政事。后为丞相史弥远所忌，罢知潭州。卒谥文穆，改谥文节。有《后乐集》。